Kisah Biasa Cipui-cipui
Wayah ini, nang ngaran Palui sudah jadi kaya urang jua. Panghidupannya pina nyaman, mulai baharta. Kadudukan sudah sama kaya bos nang di parusahaan-parusahaan. Palui rancak tulak ka mana-mana, bakapal tarabang. Sampai-sampai kakawalannya baucap kapal tarabang diulah Palui getek.
Kaadaan Palui nang kaya itu, kada datang situ sini. Tuhuk jua inya bahari basakit-sakit. Maklum Palui lainan katurunan urang sugih atawa badahi. Inya dasar anak patani matan hulu sungai nang madam di Gambut. Matan halus badiam di Gambut sampai barangkat bujang kada suah tulak jauh, paling-paling Palui ka Banjar. Itu gin amun ada kakawalan nang mambawainya tulakan, mun kada di kampung tu pang kulilik-kulilik.
Waktu Palui hanyaran sakali tulak ka Batawi, ada kesah nang kada kawa dilupaakannya. Pamulaan bamalam di hotel babintang di Batawi, Palui sawat kapupusangan. Waktu handak babasuh burit ampih bahera, inya kabingungan. Biasanya mun di banua, bahera di jamban nang ada di batang lalu babasuhnya cipui-cipui langsung lawan banyu batang. Di kamar mandi hotel tadi kadada bak banyu nang kawa gasan babasuh tagal disadiakan urang kartas tisu.
Karna asa galianan amun babasuh lawan kartas tisu, makanya sawat abut kaya apa babasuh. Untung ada galas nang disadiaakan di atas wastapel gasan bakukumur. Lalu dipakainya galas tadi mananai banyu gasan mambasuh burit. Dasar bujur saminggu inya di Jakarta itu, samingguan jua babasuh bahera mamakai galas tadi.
Waktu handak bulik ka banua, di lapangan tarabang Cingkareng inya handak banar tabahera. Manahani supaya kaina haja bahera di jamban di banua, kada kawa jua. Tapaksa Palui manjuur ka wc wadah urang bakamih atawa bahera. Kada sawat mamilih, langsung haja inya duduk di wadah bahera nang baduduk kaya di hotel. Cilakanya kadada banyu gasan babasuh, kartas tisu gin habisan.
Limbah parut ampih maula-ula, Palui timbul bingung kaya apa babasuh. Mula-mula dipiciknya picikan gasan manyimbur tahi di klosit tadi. Sambil bapikir, dipicik pulang banyu gasan manyimbur tahi tadi. Marga dipicik tatarusan, banyak-ai banyunya nang kaluar. Malihat banyu banyak tadi hanyar Palui kawa babasuh cipui-cipui nang kaya inya babasuh di jamban di banuanya.
“Barakat baakal, kada tasupani diriku,” ujar Palui dalam hati.
ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn